ALEGERILE LEGISLATIVE DIN DANEMARCA

18 IUNIE2015

DEPARTAMENTUL DE STUDII PARLAMENTARE ŞI POLITICI UE
DIRECŢIA STUDII ŞI DOCUMENTARE LEGISLATIVĂ

ALEGERILE LEGISLATIVE DIN DANEMARCA 

18 IUNIE 2015











        IULIE 2015

Documentare şi sinteză: Florentina Rădulescu, consilier parlamentar 
Lucrarea poate fi accesată direct pe Intranet la pagina Direcţiei studii şi documentare legislativă.


* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

C U P R I N S
1. CONTEXTUL SOCIAL – POLITIC AL DESFĂŞURĂRII ALEGERILOR

1.1 Rezultatele unei guvernări social – democrate

1.2 Modelul danez – formă specifică a modelului nordic de societate

1.3 Caracteristici ale sistemului politic danez

2. ALEGERILE LEGISLATIVE DIN DANEMARCA – 18 IUNIE 2015

2.1 Teme ale campaniei

2.2 Rezultatele alegerilor şi semnificaţia lor politică

1. CONTEXTUL SOCIAL -  POLITIC AL AL DESFĂŞURĂRII ALEGERILOR

1.1 Rezultatele unei guvernări social - democrate 

În anul 2011, Helle Thorning-Schmidt a devenit prima femeie care urma să conducă guvernul danez, de centru-stânga, format din Partidul social-democrat, Partidul socialist popular, cu susţinerea  Listei unităţii-alianţei roşu-verde (E) şi a 3 parlamentari ai Groelandei şi Insulelor Feroe. 

În acest mandat guvernamental, social-democraţii au gestionat riguros resursele financiare publice ale ţării, continuând linia politică anterioară a liberalilor. 
Programul de guvernare destinat ieşirii din criză şi  reluării dezvoltării, intitulat A Denmark That Stands Together, reamintea principalele atuuri ale sistemului economic şi social danez: accesul liber şi egal la serviciile de sănătate, educaţia gratuită, bunăstarea pentru toţi, inclusiv cei pensionaţi, solidaritatea socială. În acest program guvernul danez a stabilit obiective ambițioase pentru noua economie: echilibrul bugetar până în anul 2020; un indice superior al sustenabilităţii (HBI); creşterea productivităţii şi a salariilor, realizarea investițiilor în cercetare și educație, astfel încât 60 la suta din tineri să parcurgă un program de învățământ superior până în anul 2020; creşterea ofertei de muncă pentru încă 135.000 de persoane până în 2020, astfel încât să se asigure o bază pentru creșterea economică; reducerea inegalității, a sărăciei și asigurarea egalităţii reale de șanse. 


În general, programul de guvernare de centru-stânga prelua unele elemente din programul liberal, elaborat din 2010, intitulat Danemarca 2020. Cunoaştere, Creştere, Prosperitate, Stat al bunăstării .


Programul guvernamental era conceput ca o abordare holistică a economiei daneze, accentuând dimensiunea ei inclusivă şi dimensiunea globală. Soluția holistică a Guvernului pentru Danemarca se baza pe câteva elemente importante: un acord tripartit pentru creșterea ofertei de muncă, incluzând reformele programului de activare, a sistemului de prestații în numerar, a schemei Flexi-post; încheierea unui acord social privind pensionarea târzie; recrutarea internatională a forţei de muncă performante; lansarea unui amplu program de educație și formare; o reformă fiscală care să reducă semnificativ impozitul pe veniturile obținute; creşterea veniturilor publice fiscale, îmbunătățind astfel finanțele publice cu cca. 4 miliarde DKK pe an. 

În ansamblu, guvernul urma să ducă o politică economică credibilă, stabilă, în care cheltuielile să nu crească cu mai mult decât ceea s-a stabilit iniţial. Guvernul a introdus un plafon de cheltuieli pentru stat, municipalități și regiuni. În plus, guvernul urma să lanseze inițiative care să optimizeze utilizarea resurselor publice, prin dereglementare și simplificarea procedurilor. În programul de guvernare se prevedea stimularea creșterii economice prin intermediul unui kick-start eficient al economiei daneze. Încă din anul  2012, pachetul kick-start urma să asigure: mai multe investiții în drumuri, căi ferate, piste de biciclete, etc; mai multe investiții în comune și regiuni; renovarea locuintelor municipale; asigurarea unor stagii de instruire practică; acordarea unor subvenții verzi pentru eficiența energetică a locuințelor private.


Programul prevedea măsuri de creştere a competitivităţii, realizându-se o  comparaţie cu alte economii emergente ale lumii. Se menţiona că, în ultimul deceniu, Danemarca a mai scăzut pe lista celor mai bogate țări din lume, mai ales din cauza slabei productivități. Prin urmare, o provocare va fi a asigura o creștere puternică a productivității în întreaga societate, în companiile de export, în sectorul piața internă și în sectorul public. Un rol deosebit va avea creşterea competenței şi stimularea investițiilor în cunoaștere, precum și în educație și formare. Prin urmare, guvernul susţinea în continuare modelul danez de competitivitate, construit pe cooperarea și încrederea între sectorul public, companii și angajați. În acest scop, urma a fi utilizată flexibilitatea pieţei muncii care combina flexibilitatea pentru angajatori cu protecția pentru angajați, dar şi inovarea. Pentru viitor se propunea ca acest model specific danez să fie protejat și modernizat. În program se sublinia că angajații danezi au demonstrat că în timpul unei crize au fost dispuși să dea dovadă de reținere. 

În program se menţiona de asemenea transformarea economiei într-o economie ecologică care ar consolida independența aprovizionării cu energie, ar înfiinţa noi locuri de muncă, ar da companiilor daneze un HeadStart pe piețele tehnologiei verzi. 

Conform programului guvernamental, Danemarca ar trebui să fie o țară deschisă economic, capabilă să utilizeze oportunitățile noi, oferite de globalizare. Programul propunea creşterea exportului către economiile emergente. 


Pe plan european, Danemarca îşi propunea să rămână activă, într-un Europă puternică. Guvernul danez a promovat ideea ca bugetul UE pentru perioada 2014 - 2020 să sprijine combaterea criminalității transfrontaliere în cadrul cooperării Schengen. 

În anul 2012, în perioada manifestării efectelor crizei, Danemarca a deţinut  preşedinţia Consiliului European. În acest context, principala preocupare a mandatului său a fost manifestarea responsabilităţii politice în luarea deciziilor la nivel european. În acest context, Danemarca a susţinut adoptarea măsurilor incluse în  « Six Packs », a celor legate de supravegherea bancară şi de disciplina bugetară. În cele 70 de priorităţi tematice ale preşedinţiei daneze, au fost incluse măsurile menite a asigura reluarea creşterii economice la nivel european şi a creării de locuri de muncă. Danemarca a promovat de asemenea o agendă proactivă în domeniul creșterii ecologice și durabile. Danemarca a militat pentru o reducere cu 30 de procente a emisiilor de CO2 în UE (în raport cu 1990), până în 2020. Ea a susţinut alte obiective precum: utilizarea unei proporții mai mari a subvențiilor agricole în scopuri, cum ar fi protejarea naturii și a mediului și promovarea agriculturii ecologice, introducerea unui impozit global pe tranzacțiile financiare și pentru un sistem reglementat al sectorului financiar, astfel încât să se prevină crizele financiare viitoare.  Guvernul danez propunea o politică comună a UE privind imigrația ilegală. 


Pe plan intern, guvernul danez a aplicat timp de patru ani aceeaşi politică de rigoare bugetară, finanţele publice devenind la final echilibrate (datoria ţării este în prezent scăzută, de 45,2% faţă de 86,8% media în UE). Guvernul de centru-stânga a reuşit să redreseze economia, astfel încât, după doi ani de recesiune (în anul 2012 şi 2013), economia daneză să înregistreze creştere economică (1% în 2014, faţă de 0,8% în zona euro, şi o creştere de 1,8% prevăzută pentru anul 2015). În domeniul economic, unii specialişti considerau însă că se înregistra mai mult o stagnare decât o creştere economică. Rata şomajului a fost în scădere: 4,9% în luna martie 2015,  faţă de 6,4% în anul 2014, unul dintre cele mai scăzute nivele din cadrul Uniunii Europene  (9,8% în medie, după Austria, Luxemburg şi Malta). În Danemarca, numărul tinerilor fără loc de muncă  (11%) este cel mai mic din Europa, unde media ratei şomajului este de 21,4%. Banca Mondială a plasat Danemarca pe locul întâi în Europa în ceea ce priveşte posibilităţile oferite antreprenorilor şi pe locul patru în lume. Acest lucru se explica mai ales prin facilităţile fiscale şi bancare oferite de guvern antreprenorilor danezi. Aceste măsuri erau în acord cu unele tendinţe economice care considerau că în economia europeană, aflată în plin proces de refacere şi reluare a creşterii
, pârghiile economice tradiţionale, mai ales la nivel macro-economic, nu mai sunt eficiente, fiind nevoie de dinamizarea la nivel micro-economic
. În acest context, Danemarca a încercat să stimuleze activitatea anterprenorială, mutând presiunea fiscală de la producţie la consum, reducând cotizaţiile sociale şi crescând TVA-ul. În condiţiile în care în Europa a avut loc o scădere a indicelui producţiei, una dintre principalele preocupări ar trebui să fie creşterea capitalului, astfel încât în Europa, ca şi în SUA,  să se stimuleze crearea de noi întreprinderi, investiţiile în tehnologii noi şi în capitalul de risc.  Se consideră că economia digitală deschide un nou val al schimbării, care abia începe a fi înţeleasă.  Confruntarea cu problematica economiei digitale este una dintre provocările definitorii pentru politica progresivă în secolul 21
. 


Conform indicatorilor mondiali, Danemarca, supranumită ţara cu cei mai fericiţi cetăţeni, deţine un nivel ridicat al indicatorului încrederii în cadrul familiilor (1,62), faţă de media europeană (1,39), cel mai ridicat, după Irlanda şi Marea Britanie. O parte a electoratului de stânga se declara însă nemulţumită de măsurile guvernamentale de rigoare bugetară şi de liberalismul politicii guvernamentale a social-democraţilor.
 


Premierul  Helle Thorning-Schmidt a scăzut impozitele societăţilor cu 3 puncte (de la 25% la 22%), a redus bursele acordate studenţilor şi a limitat acordarea lor, la o perioadă de  5 ani (faţă de 6 ani). Guvernul a redus de asemenea bugetul pentru studenţii care primeau bursă (în medie de 782 €). 
În timpul guvernării social-democrate, sindicatele şi-au manifestat nemulţumirea şi au acuzat guvernul că a trădat electoratul şi nu a îmbunătăţit viaţa salariaţilor. Confederaţia sindicatelor (Landesorganisationen, LO) a acuzat guvernul că a scăzut alocaţiile de şomaj, deducerile fiscale, că a votat legile care au afectat pe cei defavorizaţi. În replică, premierul a recunoscut că pe parcursul guvernării a luat şi măsuri nepopulare şi şi-a asumat responsabilitatea pentru ele. 

Pe data de 30 ianuarie 2014, 6 miniştri ai Partidului Popular Socialist au părăsit guvernul pentru a-şi exprima dezacordul faţă de vânzarea a 19% din acţiunile Dong Energy, companie publică producătoare de petrol, gaz şi electricitate, cu o cifră de afaceri de 9 miliarde euro, Băncii de investiţii americane Goldman Sachs, contra unei sume de peste 1 miliard euro. Înaintea realizării acestei vânzări, sondajele de opinie publică arătau că majoritatea danezilor se opuneau. Guvernul nu a cedat şi a justificat decizia prin nevoia obţinerii rapide a unor lichidităţi financiare.


Plecarea Partidului Popular Socialist de la guvernare a determinat formarea unui nou guvern, cu participarea  doar a social-democraţilor şi social-liberalilor. 

În ultima parte a guvernării, premierul a încercat recucerirea electoratului prin luarea unor măsuri în favoarea creării a noi locuri de muncă, creşterii economice şi pentru îmbunătăţirea sistemului de sănătate. Social-democraţii au încercat de asemenea să  obţină susţinerea unei părţi a electoratului Partidului Popular prin luarea unor măsuri de limitare a imigraţiei. Danemarca este considerată una din ţările cu cea mai puternică politică de sprijijire a ţărilor aflate în dificultate economică şi pe planul democratizării. În anul 2014, Danemarca a primit cu 15% mai mulţi imigranţi faţă de anul 2013. Cea mai mare parte a acestor imigranţi (40 059) proveneau din alte ţări occidentale; 24 815 din restul lumii. În acelaşi an, în Regat au fost primite 14 800 cereri de azil. Din totalul imigranţilor: turcii erau cei mai numeroşi 9,8%, urmaţi de polonezi care reprezentau a doua comunitate ca pondere (5,8%); ei erau urmaţi de germanii (5,1%) şi de irakieni (4,9%). 


În februarie 2015, cazul asasinării cineastului Finn Norgaard, de către Omar Abdel Hamid el-Hussein, danez de origine palestiniană, în timpul conferinţei referitoare la libertatea presei, organizate după atentatele de la Paris, a redeschis în Danemarca dezbaterea legată de imigraţie. După atentat, premierul danez a declarat că este nevoie de cooperare pentru ca să se asigure controlul asupra terorismului, criminalităţii organizate şi traficului de persoane. 

În luna ianuarie 2015, premierul a prezentat un nou Plan de integrare a imigranţilor, intitulat Alle skal bidrage (Toată lumea trebuie să contribuie), care includea măsuri referitoare la integrarea imigranţilor care locuiau în Danemarca. Planul încerca să creeze locuri de muncă pentru cei 30 000 de imigranţi aflaţi pe teritoriul ţării, întrucât, după aproape 10 ani de când locuiau în această ţară, doar un sfert din aceştia aveau un loc de muncă. Conform planului, tinerii imigranţi ar fi trebuit de asemenea să urmeze cursuri de limba daneză şi un curs de învăţare a unei meserii. Pe această temă, însăşi Regina Danemarcei, Margareta II, s-a pronunţat public, ceea ce a reprezentat un caz rar în istoria ţării.

1.2   Modelul danez – formă specifică a modelului nordic de societate 


Danemarca reprezintă în Europa un model specific de  dezvoltare economică, de aplicare a unor politici tip flexisecuritate pe piaţa muncii, fiind în acelaşi timp elevul bun al disciplinei bugetare şi susţinătorul realansării economice a Europei. Modelul social şi societal specific Danemarcei, societăţilor nordice în general, a permis o adaptare relativ eficientă la provocările crizei, realizând modificări rapide care au limitat efectele crizei. 

Constituirea în modelul nordic a fost, în general, legată de aplicarea în timp a unor politici social-democrate specifice, unice, care, conform opiniei specialiştilor, nu pot fi exportate pur şi simplu în alt tip de societate
. În anii `60 a avut loc consolidarea social-democraţiei în multe state europene, precum  Germania, Austria şi în cele cinci state nordice, cu manifestarea unor diferenţe puternice, fiind dificil de a vorbi de un model nordic unitar. 

În ceea ce priveşte rata sărăciei,  în anul 2000 media ţărilor nordice era de 6% -8%, Danemarca deţinând locul 2 în lume. În anul 2010, conform datelor OECD, se plasau pe locuri fruntaşe în ceea ce priveşte numărul celor care aveau condiţii bune de viaţă. Conform datelor UNICEF, din perspectiva sărăciei copiilor, ţările nordice au avut constant rezultate deosebite, plasându-se în anul 2012 printre primele state în lume. 


Principala tendinţă a evoluţiei statelor nordice a fost reducerea permanentă inegalităţilor sociale. Raportul PNUD din 2005 arăta că raportul dintre cei bogaţi şi săraci în Danemarca era de 7-8 în Danemarca, 6 în Suedia, Norvegia şi Finlanda (faţă de valoarea de 9 în statele sudice Spania, Olanda, Franţa şi ţările anglo-saxone unde raportul era de 12,5 Australia, 13,8 Marea Britanie, 16 Statele Unite). În anul 2011, OECD a publicat clasamentul ţărilor membre în funcţie de coeficientul Gini care măsoară decalajul între venituri, ţările nordice plasându-se pe primele 7 locuri, deşi distanţa a crescut faţă de perioada 1975-2008. Condiţiile de viaţă decentă evaluate de OMS le plasează de asemenea pe locuri fruntaşe la toţi indicatorii.

O altă trăsătură comună a modelului nordic este rata ridicată de fiscalizare,  datele OECD arătând că ponderea lor în PIB, în anul 2012, era de  48% în Danemarca, 44 % în Suedia şi Finlanda. În aceste condiţii, cheltuielile sociale în raport cu PIB-ul puteau rămâne ridicate. În Danemarca, cheltuielile sociale reprezentau 51% din PIB în anul 2007 şi 58% în 2009, în timp ce media europeană era de 41% - 46%. Solidaritatea fiscală şi socială rezonabilă şi negocierile permanente cu obiectiv consensual între partenerii sociali au fost pilonii social-democraţiei nordice. 

Ţările nordice au în comun aceeaşi tradiţie religioasă a lutheranismului, ramură a protestantismului, au aceeaşi cultură a solidarităţii, egalitarismului, instituţii politice puternice, stabile în cadrul monarhiei, cu excepţia Finlandei care este Republică. În aceste state domină sindicalismul, neocorporatismul, bazat pe colaborarea cu sindicatele şi organizaţiile non-guvernamentale.

Analiştii observă că este vorba de mai mult decât un model social, ci de manifestarea unei filosofii, a unei culturi sociale bazate pe rolul consultării şi pe obţinerea consensului,  precum şi pe voinţa de a fi solidari. Pe aceste elemente se bazează politica fiscală şi protecţia socială din statele nordice. În Danemarca, ţara celor mai fericiţi cetăţeni din lume, locuitorii văd plata impozitelor ca o plată a serviciilor sociale de calitate, văd în protecţia socială un principiu al menţinerii echilibrului social
. În condiţiile în care speranţa de viaţă este ridicată, cetăţenii rămân, în mod voluntar, mai mult timp în activitate, contribuind la finanţarea sistemelor sociale. Sindicatele, patronatele, statul, comunităţile locale, cetăţenii susţin creşterea vârstei de pensionare de la 60 la 63 de ani şi o perioadă de cotizare de 43-45 ani.


 Reuşita remarcabilă a statelor nordice a fost înregistrarea unei creşteri economice constante, a unui şomaj scăzut, a unei calităţi ridicate a vieţii majorităţii cetăţenilor şi a unui egalitarism social fără precedent. Aceste experienţe au arătat că, pe lângă numeroasele diferenţe, aceste modele constituie un tot unitar, echilibrat, solidare unele cu altele. Specialiştii au subliniat însă că preluarea unor elemente specifice precum sistemul flexisecuritate danez sau cel educaţional finlandez nu se poate realiza fără existenţa celorlalte elemente care asigură echilibrul acestor tipuri de societăţi. Modelele nordice reprezintă moduri concrete de articulare a mai multor elemente unice care fac posibile asemenea rezultate economice şi sociale. Un element important al modelului este tripartitismul, colaborarea strânsă între sindicate, asociaţii ale angajatorilor şi guvern. La negocierile salariale naţionale participă majoritatea salariaţilor, iar sindicatele au rolul de mediator, de a modera cererile salariale prea mari, fiind conştiente că acestea ar duce la risc inflaţionist, ar afecta competitivitatea şi puterea de cumpărare. 

În istoria politică a acestor state, în perioada post-belică şi în anii `90, politicile sociale au fost aplicate în general de guverne social-democrate, dar politica lor prezintă note specifice în comparaţie cu alte state. Un recent studiu
 arăta că o comparaţie între diferitele variante de aplicare a politicii social-democrate a relevat câteva caracteristici comune: oferirea unor drepturi, servicii publice şi a unor programe sociale întregii populaţii vulnerabile sau minoritare; limitarea efectelor negative ale economiei de piaţă, fără a o controla; reglementarea publică pentru funcţionarea adecvată a pieţei muncii, financiare, egalităţii sexelor, protecţiei mediului, fiind respinsă în general ideea autoreglementării pieţei; redistribuirea bogăţiei; punerea accentului pe solidaritate socială, toţi având dreptul la aceleaşi servicii sociale; adoptarea unor politici sociale progresiste, precum drepturile femeii, lucrătorilor, copiilor etc; nivelul ridicat al cheltuielilor sociale pentru cei defavorizaţi, persoanele vârstnice, familii şi tineri; grad de îndatorare redus al statului; nivel ridicat al şcolarităţii, al egalităţii de gen, al încrederii personale şi interpersonale, nivel scăzut al corupţiei; rata ridicată a creşterii economice. Analiştii au remarcat şi unele limite ale acestor modele; legate de costul ridicat al aplicării lor, de nevoia de a realiza un arbitraj (trade-off) între creştere şi egalitate, fiind necesară plata cu costuri mai ridicate a unor servicii private de tip social. O altă deficienţă este creşterea nivelului birocraţiei, a tendinţei standardizării, în detrimentul posibilităţilor de a alege în mod variat. 


Datele arată faptul că ultima criză economico-financiară din anul 2008 a afectat mai puţin statele nordice, întrucât cetăţenii lor au continuat să fie protejaţi social, iar guvernele de centru-dreapta nu au schimbat în mod esenţial aceste modele. În prezent, modelul neoliberal caracterizat de fundamentalismul pieţei şi al dereglementării, a arătat slabiciunile sale ducând la declanşarea unor crize mondiale majore. Acestea au confirmat valoarea acestor modele social-democrate nordice.
Marile provocări sunt legate de caracterul universal al serviciilor, contestat adesea de naţionalişti şi partidele de extremă-dreapta, de imigraţia care pune probleme pentru sistemul universal al solidarităţii sociale, specific statelor nordice. Acest sistem este în continuare sursa solidarităţii sociale, dar, în ultima perioadă, şi a unor divizări între diferitele comunităţi. 

Aplicarea bunului simţ scandinav în domeniul sănătăţii a făcut ca aceste state să se plaseze constant în fruntea clasamentelor mondiale, inclusiv în ceea ce priveşte majoritatea indicatorilor legaţi de sănătate; sărăcie, inegalităţi între copii, dezvoltare durabilă. Conform indicelui sărăciei umane ale politicilor PNUD, care ia în calcul printre altele la speranţa de viaţă,  excluderea socială, bunăstarea spirituală, inegalităţile sociale în domeniul sănătăţii, statele nordice se clasează pe primele locuri în lume. Concentrarea şi democraţia descentralizată, modul de scrutin proporţional, politici familiate şi de conciliere a muncii cu viaţa de familie,  servicii de sănătate performante. 

La sfârşitul anilor `70 - `80 aplicarea politicilor neoliberale în Europa a dus la modificări importante ale modelului social european, ţările nordice au menţinut controlul inegalităţilor sociale, şomajului, au înregistrat creştere economică în perioada 1981-2011, depăşind SUA şi Canada. Creşterea medie anuală a PIB-ului era de 1,94% în Finlanda, 1,84% în Suedia şi 1,51% în Danemarca, în timp ce în SUA, creşterea a fost de 1,66%.  Indicatorul Gini a fost menţinut la cote reduse, demonstrând că politice opuse, ale pieţei libere mai puţin reglementate nu au dus la creştere economică.

În ultimele decenii, în Danemarca, Suedia, s-au făcut numeroase  încercări de a vira la dreapta în domeniul sănătăţii, prin aşa numita revoluţie a bunului simţ nordic. Acestea  au avut efecte negative sociale importante, fiind  criticate intens de opinia publică
.


După alegerile europene din mai 2014, social-democraţia a suferit numeroase înfrângeri, din cele 28 state membre doar 12 având guverne social-democrate, inclusiv Danemarca. În ultima perioadă, social-democraţii danezi, ca şi celelalte partide social-democrate aflate la guvernare în Europa,
 s-au confruntat cu criza modelului redistributiv al statului. În perioada post-criză social-democraţii, inclusiv cei danezi, au avut misiunea dublă de a urmări menţinerea rezistenței societății și instituțiilor la şocurile crizei și de a realiza reforma structurală, orientată spre creştere durabilă și investiții. 
Analiştii au remarcat faptul că, în general, partidele social-democrate din Europa au evoluat pe un teren nou şi nesigur. Societatea capitalistă însăşi s-a aflat în curs de schimbare profundă, prin inovarea tehnologică și scăderea producției de masă de tip fordist, ceea ce arăta că economiile avansate au intrat într-un al treilea val al revoluţiei industriale. În prezent, presiunile fiscale declanşate de criză au pus presiune asupra finanțelor publice și asupra politicilor statului bunăstării. La acestea s-au adăugat tendințele structurale, pe termen lung, determinate de îmbătrânirea societăţilor şi de ratele de fertilitate în declin. Unii analişti au apreciat că problema centrală pentru social-democrație a fost că această ideologie a rămas captivă în doctrinele și strategiile "epocii de aur" post-război, în timp ce lumea s-a schimbat. Politica social-democrată după 1945 a fost bazată pe stabilirea unui "echilibru" între piață și justiția socială, de a  crea un un echilibru între producția capitalistă și redistribuirea realizată de stat. În multe ţări, pe o perioadă lungă de timp, acest model a ajutat la îmbunătățirea vieții, la reducerea diferenței dintre bogați și săraci, prin transferuri de la cei bogaţi la cei nevoiași; prin asigurarea oamenilor împotriva "riscurilor" sociale, cum ar fi boala, șomajul și bătrânețea și prin asigurarea accesului garantat la servicii publice de calitate. Multe studii arătau că în majoritatea statelor europene, în ultimele decenii a avut loc un proces de retragere lentă a bazei morale a stângii. Principii morale de bază precum echitatea (fairness), reciprocitatea, coeziunea socială, protecţia individului împotriva statului au pierdut din importanţă. În statele nordice însă, modelul social a conservat în mare aceste valori.


Specialiştii consideră că, astăzi, modelul statului cu rol redistributiv este în criză, iar echilibrul dintre piețe și justiția socială a fost anulat în mare parte.

Pragmatismul scandinav cu referire mai ales la situaţia dintre 1970 - 1980 a reuşit să concilieze performanţa economică cu justiţia socială,
 iar noua social-democraţie model 2.0 a reprezentat o încercare de reinventare în profunzime, în raport cu provocările mondializării şi ale manifestării crizei. În aceste condiţii, Danemarca a inventat şi perfecţionat sistemul flexisecurităţii menit a limita dificultăţile de angajare a forţei de muncă, concedierile necesare, garantând servicii eficiente de reinserţie în muncă şi sume generoase lucrătorilor disponibilizaţi. Acest sistem a funcţionat pe baza încrederii permanente acordate de cetăţeni şi pe competenţa acestora de a dialoga continuu cu guvernanţii, pe descentralizarea administrativă. Succesul modelului scandinav şi capacitatea sa de a se reforma au fost determinate de contextul socio-cultural specific şi de nivelul ridicat al expertizei guvernamentale care a dus la elaborarea unor programe complexe şi foarte flexibile în raport cu schimbările produse la nivel naţional şi mondial. Pe de altă parte, aceste schimbări au dus la pierderea electoratului tradiţional, la aplicarea unor politici cu accente liberale care ar putea avea consecinţe electorale contradictorii. Alegerile legislative din 18 iunie 2015 aveau să indice nivelul adecvării politicilor guvernamentale de centru-stânga la nevoile reale ale societăţii daneze.
1.3 Caracteristici ale sistemului politic danez 

Sistemul politic din Danemarca este structurat ca un sistem multi-partid, guvernele daneze fiind adesea minoritare, beneficiind de sprijinul politic al altor partide, al dialogului social,  societatea daneză bazându-se, în mod tradiţional, pe politica de consens. La nivel politic, în majoritatea statelor nordice, sănătatea politică se menţinea prin sistemul electoral proporţional care face ca, în Danemarca, din 1909, niciun partid să nu deţină majoritatea, obligând la obţinerea permanentă a consensului politic
. 


În acest context, în mod tradiţional, în Parlament, s-au format coaliţii politice în jurul unor opţiuni ideologice diferite: liberală, social-democrată şi de extremă- dreapta. 

În deceniile de după război, social-democraţii danezi au condus guverne de coaliție, aplicând constant niveluri ridicate de impozitare, pentru finanţarea serviciilor sociale, fiind preocupaţi de problematica imigraţiei. În aceste demersuri ei au fost adesea susţinuţi de Partidul Poporului (mai ales în perioada 1982-1993 şi 2001-2011). După mai `68, partidele social-democrate, inclusiv cel danez, s-a confruntat cu acest proces de readaptare la realităţi economice, politice, sociale noi, de acesta depinzând menţinerea electoratului tradiţional, aflat în proces de schimbare
. Succesul politic al forţelor de centru-stânga a depins de modul în care liderii ei s-au adaptat nevoilor, identităţii culturale ale membrilor diferitelor societăţi, experienţelor sociale ale majorităţii lucrătorilor. Dificultăţile realizării acestei legături între liderii social-democraţi şi mediile populare au avut consecinţe politice importante, implicând riscuri electorale permanente. În acest context, analiştii politici afirmau că singura soluţie ar fi fost o reangajare politică a stângii, prin noi forme de comunicare, prin efort programatic şi ideologic considerabil. Stânga urma să regândească viziunea sa despre societate, să fie recunoscută de comunităţile populare ale societăţilor, să modifice limbajul tradiţional
. Realitatea politică a demonstrat că aceste partide şi-au schimbat, în mare parte, poziţiile ideologice iniţiale, îndepărtându-se de bazele sociale tradiţionale, transformându-se în partide ale claselor mijlocii, profesionale şi urbanizate. 

În Danemarca, social-democraţii au urmat, în general, aceeaşi tendinţă,   păstrând sprijinul alegătorilor care a rămas în mod constant în jurul valorii de 21 - 22 de procente. În prezent, strategia social-democraților danezi, conduşi de zece ani de Helle Thorning-Schmidt, a fost de a stabiliza economia și de a valorifica electoral reuşita de a fi reluat creșterea economică și de a fi realizat ocuparea forței de muncă. Cu toate acestea, ca în restul Europei, rezultatele nu au apărut atât de repede precum s-a dorit. Economia a rămas mult timp stagnantă din cauza cererii interne limitate și ocuparea forței de muncă a întâmpinat dificultăţi. Mai mult, obiectivul menţinerii stabilităţii financiare a dus la adoptarea unor măsuri dure, de schimbări importante a unor politici sociale esenţiale, precum sănătatea şi educaţia. 


Din această cauză, de-a lungul actualei crize financiare, popularitatea social-democraţilor danezi, ca şi a altor partide social-democrate din  Europa, care au adoptat în mare măsură aceleași politici de tip liberal, a fost în scădere. 

Partidele de dreapta au beneficiat politic de criză
, fiind puţine guverne social-democrate rămase la guvernare în Europa, Danemarca fiind unul dintre ele. 
Alegerile legislative din 18 iunie 2015 urmau să arate dacă guvernarea social-democrată din Danemarca răspunseseră adecvat nevoilor societăţii daneze. În alegeri urmau să se confrunte direct două blocuri politice opuse: Blocul roşu din care făceau parte social-democraţii şi Blocul albastru sub conducerea liberalilor Venstre. 

Alegerile legislative din Danemarca se desfăşurau în contextul dominaţiei guvernelor de centru-dreapta în Europa. Aceasta se datora faptului că, în general, dreapta însăşi s-a schimbat, liberalizându-se treptat, valorificând imaginea unor personalităţi diferite de cele de acum 50 de ani (lansând în prim plan personalităţi politice prietenoase), efectuând de asemenea modificări ideologice importante, în acord cu dorinţele şi aşteptările cetăţenilor
. O lecţie electorală importantă a oferit scrutinul recent din Marea Britanie, unde, conservatorii s-au dovedit a fi mai flexibili, admiţând unele consecinţe negative ale politicii lor, precum creşterea inegalităţilor, propunând soluţii politice mai credibile, invocând expertiză economică superioară. În acelaşi timp, în majoritatea statelor europene, în special în cele nordice, avusese loc o ascensiune puternică a forţelor politice de extremă-dreapta.

Tendinţa accentuării opţiunilor spre politicile de dreapta în Europa a fost confirmată de studii realizate timp de mai mulţi ani, la nivel continental (cum ar fi cel publicat în anul 2013, după cercetări efectuate în şapte state europene: Franţa, Germania, Belgia, Olanda, Spania, Italia, Elvetia, fiind intervievate peste 4500 persoane)
. În analiză au fost luaţi în considerare mai mulţi indicatori: economici, socio-culturali, clivajele stânga-dreapta etc.  

Conform opiniei cercetătorilor interesant de studiat au fost resorturile socio-demografice, clivajele generaţionale şi sociale ale acestui fenomen de orientare spre dreapta a opţiunilor alegătorilor. Datele studiului au reconfirmat rezultatele altor studii similare care descriau formarea unei noi mentalităţi de dreapta (TheRighteous Mind), mai ales în rândul tinerilor care manifestau atitudini plasate între individualism şi liberalism, mai ales în ceea ce priveşte probleme, precum homosexualitatea, fiind mai negativi în ceea ce priveşte imigraţia. În mediile populare demn de semnalat era faptul că ele erau caracterizate în ultimul timp de adoptarea progresivă a politicilor de dreapta, fiind preocupate de securitatea internă şi imigraţie, afirmând un protecţionism intern în raport cu exteriorul. În tot acest demers, trebuia să se ţină cont de faptul că tema rolului statului de a redistribui sau cea a inegalităţilor sociale deveniseră secundare, întrucât cetăţenii se convertiseră, în parte, sistemului economic actual. 
În multe cercetări ale preferinţelor electorale s-a utilizat metoda cercetătorului James Stimson care corela aceste preferinţe electorale cu cererile sociale
 Cercetările au evidenţiat faptul că cererile sociale nu sunt stabile, ele evoluând în timp, în funcţie de tipul de guvernare, de crizele economice etc
. Studiul arăta că nu se manifesta aşadar o relaţie directă între datele macro-economice şi diferitele atitudini care, de multe ori, se dovedeau a avea caracter ambivalent. Această revoluţie tăcută a valorilor a dus în parte la  ascensiunea mişcărilor de dreapta şi a partidelor populiste. Acestea  au abordat mai percutant problemele legate de globalizare, imigraţie, islamism şi atitudinea faţă de Europa, în timp ce stânga a fost mai ezitantă, a rămas adepta unei atitudini ezitante sau a multiculturalismului, tradiţional ei. Partidele de centru-dreapta din Europa au modernizat în mod pragmatic discursul, jocul ideologic. În strategiile lor ele au pus accentul pe reputația de competență economică, pe scepticismul cu privire la eficacitatea acţiunii statului, pe rolul valorilor tradiţionale în contextul societății contemporane
. Agenda acestui conservatorism progresist a permis partidelor de centru-dreapta să dezvolte o politică de centru, o concepție care a manifestat "compasiune" (compassionate approach) faţă de membrii societăţii, ceea ce specialiştii au numit un conservatorism cu accente de stânga (left conservatorism)
.

Ca şi în Suedia, Partidul Poporului danez, de extremă-dreapta, a fost în măsură să profite cel mai mult de neliniştile membrilor societăţii, mai ales  când a fost vorba de imigrație și de integrarea imigranţilor. Mulţi analişti politici au subliniat faptul că ascensiunea politică a extremei drepte reprezentate de Dansk Folkeparti la alegerile europene din anul 2014, unde au obţinut 26,6 % din voturi, s-a datorat modului în care a fost piratat idealul justiţiei sociale, al statului bunăstării şi serviciilor publice universale, promovat tradiţional de social-democraţi
. 

Partidul poporului danez s-a creat din sciziunea Partidului progresist, fondat de Mogens Glistrup, profesor de drept fiscal şi jurist care s-a revoltat în anii `70 faţă de politica fiscală a statului, neplătind impozite. Ulterior, în anul 1983, el a fost condamnat de către Curtea Supremă la 3 ani închisoare şi amendă. În anul 1995, Pia Kjærsgaard, împreună cu alţi politicieni au părăsit partidul pentru a fonda Partidul poporului. Fiind nemulţumiţi de atmosfera anarhică din cadrul acestei formaţiuni, de atitudinea antietatistă a fondatorului ei. În timp, acest partid a devenit un laborator al extremei drepte în Europa, prin adoptarea ideilor de justiţie socială, a ideii unui stat puternic şi a unor servicii publice de calitate. El s-a poziţionat ca apărător al micului popor împotriva elitei tehnocraţilor de la Bruxelles , a elitei financiare. Acest discurs a devenit câştigător mai ales în momente de criză şi în condiţiile în care stânga era în dificultate, neputând să propună un proiect consistent de societate, acceptat de majoritatea societăţii. Stânga moderată daneză, aflată la guvernare, nu a răspuns noilor nevoi ale cetăţenilor, ale acestui mic popor neliniştit de noi forme de inegalitate şi de măsurile de austeritate impuse la nivel european şi naţional. Guvernul social-democrat condus de Helle Thorning-Schmidt a luat măsuri de austeritate care au nemulţumit unele categorii sociale altădată aliate. Celelate partide de stânga aliate au reacţionat politic la aceste decizii guvernamentale.

Alianţa roşu-verde  (Enhedslisten) a avut Congresul în anul 2014 şi a adoptat un nou program politic, aniversând 25 de ani de existenţă
. În discursul său,  Johanne Schmidt-Nielsen a subliniat că efectivul partidului s-a dublat în ultimii cinci ani, ajungând la un număr de 10.000 membri. În anul 2012 partidul a obţinut 12 mandate în Parlament, politica sa glisând spre centru. La înfiinţarea sa în anul 1989, Alianţa reunea mici partide de stânga, dar orientarea spre centru a atras mult mai mult electoratul. Formaţiunea politică a criticat permanent guvernul şi l-a susţinut atunci când acţiunile sale au coincis cu politica sa, mai ales măsura de creştere a taxării companiilor pentru finanţarea politicilor de mediu.


Partidul popular socialist (SF) a virat de asemenea mai la dreapta, prin intrarea la guvernare, alături de social-democraţii cu orientare social-liberală. Ministrul responsabil de fiscalitate, Thor Möger Pedersen (SF), s-a pronunţat astfel împotriva creşterii alocaţiilor de şomaj şi pentru scăderea tranşei superioare de impozitare. Partidul a părăsit guvernarea din cauza divergenţelor legate de vinderea acţiunilor companiei publice de energie DONG către banca Goldman Sachs. Marcat de confruntări interne, partidul a pierdut 4 din cei 16 parlamentari, care au migrat la social-democraţi, şi a scăzut puternic în sondaje. Aceeaşi mişcare politică a făcut şi singurul eurodeputat al SF, Thor Möger Pedersen.

În acest context, partidul de extremă dreapta a dobândit sprijin electoral dominant din rândul electoratuluivolatil, provenit din clasele populare, din mediul muncitoresc şi cel al şomerilor. Unele categorii sociale precum pensionarii sau persoanele cu nivel mai redus de educaţie au susţinut partidul de extremă-dreapta, considerând că nu au fost reprezentaţi în mod consistent de partidele de stânga, moderate, aflate la guvernare. 

În legislatura 2011-2015, în Folketing au fost reprezentate 8 partide politice. Trei partide au fost incluse în aşa numitul Bloc roşu format din:

– Partidul social-democrat (SD), fondat în anul 1871, condus din aprilie 2005 de premierul Helle Thorning-Schmidt, a deţinut 44 mandate;

– Partidul socialist popular (SF), partid de opoziţie creat în 1959 care a reunit socialişti şi ecologişti, condus de Pia Olsen Dyhr, a avut 16 mandate;

– Partidul social-liberal (RV), partid membru al coaliţiei guvernamentale, partid de centru-stânga creat în 1905, după sciziunea liberalilor, condus de Morten Ostergaard, a avut 17 mandate;
– Lista unităţii-Alianţei roşu-verde (E), fondată în 1989 prin alianţa comuniştilor (DKP), municitorilor socialişti (SA) şi Stângii socialiste (VS), a avut 12 mandate.
– Blocul albastru a inclus partidele:

– Partidul liberal (V), partid liberal şi agrarian al fostului premier Lars Lokke Rasmussen  (2009-2011), fondat în 1870, a deţinut 47 mandate;
– Partidul poporului danez (DF), partid populist de extremă-dreapta creat în anul 1995, condus din 2012 de Kristian Thulesen Dahl, a avut 22 mandate;

– Partidul popular conservator (KF), fondat în 1915, condus de Soren Pape Poulsen, a avut 8 mandate.  

În afara acestor blocuri politice în Parlament a mai intrat Alianţa liberală, formaţiune creată în anul 2007 din dizidenţi ai Partidului social-liberal şi ai Partidului popular conservator, condusă de  Anders Samuelsen. Ea a deţinut 9 mandate. 
La alegerile regionale din 19 noiembrie 2013, Partidul social-democrat a păstrat 3 din cele 5 regiuni ale ţării (Hovedstaden, Midtjylland (Jutland central) şi Nordjylland (Nord Jutland)). La alegerile municipale desfăşurate cu acest prilej, social-democraţii au reuşit să câştige 4 oraşe principale ale Regatului (Copenhague, Aarhus, Aalborg şi Odense), în timp ce 98 municipalităţi erau conduse de liberali. Partidul liberal a învins în regiunile Sjaelland (Zélande) şi Syddanmark (Danemarca de Sud). La alegerile municipale, social-democraţii au obţinut 29,5% din voturi (774 mandate, -27) şi liberalii 26,6% din voturi (746 aleşi, +67). Lista unităţii Alianţa roşu-verde a reuşit o creştere obţinând 6,9% din voturi (119mandate, +115). Opoziţia fermă faţă de reformele guvernului în ceea ce priveşte piaţa muncii şi impozitele a asigurat consolidarea poziţiei acestui partid pe scena politică daneză. Această ascensiune a avut loc în detrimentul Partidului Socialist Popular care a pierdut constant din electorat.

La alegerile europene din anul 2014, Partidul Poporului, de extremă-dreapta, a câştigat obţinând 26,6% din voturi, respectiv 4 mandate în Parlamentul European. Social-democraţii s-au plasat pe locul al doilea cu 19,1% din voturi (3 mandate) urmaţi de liberali (16,7% din voturi). La vot au participat peste jumătate din electoratul danez (56,32%). La alegerile europene din mai 2014 în centrul dezbaterilor electorale s-au aflat teme precum dumpingul social, accesul imigranţilor la serviciile sociale daneze, etc.

Principala tendinţă a alegerilor europene a confirmat aşadar că, pe fondul crizei Partidului social-democrat, aflat la guvernare şi al scandalurilor din jurul partidului liberal, s-a manifestat ascensiunea partidului de extremă dreapta, Partidul Poporului. Conform tradiţiei nordice, acest partid a fost inclus, de la crearea sa, în cadrul sistemului politic danez, devenind un partener al celorlate partide tradiţionale daneze aflate la guvernare.


Ca partid politic, această formaţiune politică s-a poziţionat în afara marilor partide politice, atât liberal cât şi social-democrat. De-a lungul timpului, partidul a sprijinit totuşi guvernele liberale, conduse de Anders Fogh Rasmussen (2001-2009) şi pe cel condus de Lars Lokke Rasmussen (2009-2011), dar nu a făcut parte din ele. Liderul actual al acestei formaţiuni politice, Kristian Thulesen Dahl, a declarat că ar putea coopera politic atât cu liberalii cât şi cu social-democraţii, realizând acorduri cu mişcările sindicale ale funcţionarilor publici (Forbundet af Offentligt Ansatte, FOA).
ALEGERILE LEGISLATIVE DIN DANEMARCA - 18 IUNIE 2015

2.1 Teme ale campaniei electorale


Pe data de 27 mai premierul social-democrat danez Helle Thorning-Schmidt a anunţat că alegerile legislative urmau să fie organizate pe 18 iunie 2015. 
Campania electorală a durat 23 de zile, dar partidele au făcut campanie încă de la începutul acestui an. 

Rezultatele pozitive ale guvernării au trecut problemele social-economice în planul secund al campaniei electorale. În acest context, imigraţia a devenit tema centrală a confruntării electorale. De această dezbatere urmau să profite mai ales populiştii şi liberalii, în principal considerându-se că partidele de dreapta pot gestiona mai bine această problemă.


Crearea a noi locuri de muncă, viitorul statului bunăstării, mai ales a sectorului sănătăţii, politica fiscală şi imigraţia au fost principalele teme ale campaniei electorale. Lupta electorală a fost tensionată, rezultatele prognozate fiind foarte strânse. În acest context, dincolo de programul electoral al fiecărui partid, s-au confruntat principalele personalităţi politice: premierul social-democrat Helle Thorning-Schmidt şi liberalul Lars Lokke Rasmussen. În această campanie, ca şi în ultimele campanii electorale din Danemarca, cyber-campaniile partidelor politice au fost spectaculoase şi au avut impact deosebit din punct de vedere electoral.


În campania electorală Blocul roşu, reprezentat de premierul, Helle Thorning-Schmidt a reamintit acţiunile guvernului în vederea scăderii timpului de aşteptare pentru internare în spital, măsurile luate pentru imigranţi şi refugiaţi. Premierul a enunţat clar cele două întrebări la care electoratul danez era chemat să răspundă: cum să se asigure că progresul se va reflecta în bunăstarea comunităţii şi care va fi cel mai bun premier pentru ţară.


Blocul albastru a început campania anunţând intenţia de a prelua guvernarea. În programul electoral liberal erau menţionate puncte importante precum scăderea impozitelor pentru cei defavorizaţi, reducerea şomajului, o politică strictă a imigraţiei, lupta împotriva corupţiei, creşterea cheltuielilor pentru sănătate. Unele măsuri par paradoxale, în condiţiile în care, pe ansamblu, partidul milita pentru reducerea cheltuielilor publice. Strategic, liberalii nu au vrut să lase aceste obiective legate de apărarea statului social doar în monopolul Partidului popular. 


Liderul liberal Lars Lokke Rasmussen a susţinut o mai bună colaborare cu Germania în cadrul UE. El a trebuit să facă faţă criticilor din interiorul partidului, critici legate de cheltuieli făcute în guvernarea anterioară, plăţi de peste 100 000 euro în hoteluri de lux, călătorii scumpe, precum şi sume cheltuite pentru scopuri personale din fondurile partidului. Toate aceste scandaluri au scăzut cota de încredere în liberali, o parte a electoralui optând pentru Partidul Popular Danez, de extremă dreapta.

Partidul popular danez este o formaţiune populistă, eurosceptică, care militează pentru creşterea cheltuielilor publice, pentru elaborarea unor legi mai restrictive în domeniul imigraţiei non-occidentale şi reintroducerea controlului la frontiere. Acest partid se prezintă ca un partid cu orientare social-democrată, preocupat, aşa cum afirma liderul său, Kristian Thulesen Dahl, de situaţia celor defavorizaţi. Analiştii politici au remarcat faptul că pentru mulţi alegători, partidul a devenit un fel de formaţiune social-democrată alternativă. Partidul a solicitat oprirea oricărui program de integrare a imigranţilor pe banii contribuabililor şi acordarea sprijinului după cinci ani de la sosirea în ţară. În ceea ce priveşte politica europeană, liderul popularilor, a anunţat de asemenea că, dacă Marea Britanie va ieşi din UE, Danemarca va trebui să organizeze la rândul ei un astfel de referendum sau să renegocieze condiţiile de aderare, mai ales în domeniul circulaţiei forţei de muncă şi în domeniul financiar. Acest partid populist este tratat în Danemarca ca orice fel de alt partid, fiind discutată posibila alianţă guvernamentală între liberali şi Partidul popular. Alianţa ar putea avea probleme  pe cel puţin două teme: statul bunăstării pe care populiştii vor să îl conserve şi politica pro-europeană a liberalilor în opoziţie cu populiştii care doresc ieşirea Danemarcei din UE. 

În timpul campaniei electorale, sondajele de opinie arătau că Blocul albastru care reunea trei partide de dreapta (Partidul liberal (V), Partidul poporului (DF), Partidul conservator (KF)), a devansat Blocul roşu, format din Partidul social-democrat (SD), Partidul socialist popular (SF), Partidul social-liberal (RV) şi Lista unităţii-alianţei roşu-verde(E). În ultima perioadă însă blocul stângii recuperase diferenţa prin iniţiativele propuse în favoarea creşterii economice şi prin poziţia fermă luată de premier în legătură cu imigraţia. 

Înaintea alegerilor, premierul social-democrat a anunţat că Danemarca a depăşit criza şi a lansat un plan în valoare de peste 5 miliarde euro, realizabil în 4 ani, în domeniul sănătăţii, îmbunătăţirii situaţiei persoanelor vârstnice, educaţiei şi cercetării în sectorul tehnologiilor verzi. Premierul a  precizat că va susţine continuarea investiţiilor în sectorul public, în timp ce liberalii propuneau reducerea acestuia şi sporirea eficienţei lui, lupta electorală fiind foarte strânsă. 
 

2.2 Rezultatele alegerilor şi semnificaţia lor politică

Cei 179 membri ai Folketingului, parlementul monocameral danez, sunt aleşi, pentru un mandat de patru ani. Mandatele au fost rar îndeplinite pe toată această durată, întrucât şeful guvernului poate anunţa, în anumite limite, organizarea alegerilor legislative, atunci când consideră oportun. Pe data de 27 mai 2015, premierul danez Helle Thorning-Schmidt a anunțat că alegerile vor avea loc la 18 iunie 2015.


Deputaţii danezi sunt aleşi prin scrutin proporţional, cu distribuire prin metoda Sainte-Lagüe. Alegătorii pot vota o listă prezentată de un partid sau un candidat independent. Partidele parlamentare sunt autorizate să prezinte liste de candidaţi, în timp ce, partidele nereprezentate în Parlament, trebuie să prezinte o listă cu un număr de semnături, egal cu 1/175 din voturile declarate valide la scrutinul precedent. Candidaţii independenţi trebuie să fie recomandaţi de cel puţin 150 alegători din circumscripţia în care îşi prezintă candidatura. Provincia Groelanda şi Insulele Feroe au rezervate câte două mandate. Celelalte 175 mandate sunt împărţite în cele 3 regiuni ale ţării: Copenhaga, Jutland şi insule, în 3 circumscripţii urbane şi 7 rurale. Numărul mandatelor este calculat în funcţie de populaţie şi de suprafaţa circumscripţiei. Repartizarea mandatelor se face în doi paşi, întâi pentru partide, apoi pentru candidaţi, 40 mandate fiind compensatorii


Principiul organizării alegerilor legislative este înscris în Constituţia din 1953, dar nu au fost elaborate prevederi speciale referitoare la desfăşurarea campaniilor electorale şi nici limite pentru finanţarea acestora. Orice partid care obţine 1 000 de voturi cel puţin primeşte de la stat o finanţare de 3,55 euro pentru un vot obţinut. Conform raportului OSCE referitor la actualele alegeri legislative
, desfăşurarea alegerilor este reglementată de Constituţie și de legea alegerilor parlamentare (parliamentary Election Act), amendată de mai multe ori, în special pentru a facilita votul anticipat şi pentru a permite alegătorilor cu dizabilități de a putea schimba birourile de votare. Raportul reaminteşte că legislația nu stabilește limite privind cheltuielile de campanie ale partidelor politice, nici nu cere partidelor politice să raporteze cu privire la cheltuielile de campanie. Partidele politice sunt obligate să publice conturile de donatii private în termen de 12 luni de la sfârșitul exercițiului financiar, identitatea donatorilor care contribuie cu mai mult de 20.000 coroane daneze trebuind să fie făcută publică. Cu toate acestea, sumele exacte ale donațiilor pot rămâne confidențiale. 

Conform datelor oficiale, rezultatele alegerilor legislative au fost următoarele
:
	Partide politice 
	Număr de voturi
	        % voturi
	Număr mandate

	Partidul Social-Democrat (SD)
	925 636
	26,30
	47

	Partidului Poporului Danez (DF)
	741 539
	21,10
	37

	Partidul Liberal (V)
	684 521
	19,50
	34

	Lista unităţii/Alianţa roşu/verde (E)
	273 937
	7,80
	14

	Alianţa liberală (LA)
	264 489
	7,50
	13

	Alternativa (A)
	168 619
	4,80
	9

	Partidul Social/Liberal (RV)
	160 697
	4,60
	8

	Partidul Socialist popular (SF)
	148 056
	4,20
	7

	Partidul Popular conservator (KF)
	118 032
	3,40
	6


Rata participării electorale a fost de 85,8% (-1,9 faţă de alegerile din anul 2011). 


Partidul Social-democrat (SD) al premierului Helle Thorning-Schmidt a obţinut cel mai mare scor electoral, 26,3% din voturi şi 47 mandate (+3), dar alianţa electorală a stângii, Blocul roşu, a pierdut alegerile, la o distanţă minimă. 
Blocul albastru, al dreptei, a câştigat alegerile legislative din Danemarca, obţinând 51,4% din voturi, respectiv 90 mandate, faţă de 48,6% din voturi şi 85 mandate (- 4) ale Blocului roşu. 


În cadrul partidelor de centru-stânga, Lista unităţii – Alianţa roşu-verde (E), aflată în opoziţie, a devenit al doilea partid de stânga al ţării, cu 7,8% din voturi (+ 2). Partidul social-liberal (RV), condus de Morten Ostergaard, a plătit participarea la guvernare obţinând doar 4,6% din voturi (-9). Partidul socialist popular (SF), condus de Pia Olsen Dyhr, a avut de asemenea doar 4,2% din voturi şi 7 mandate (-9).

De reculul electoral al acestor partide a profitat Alternativa (A), partid nou creat de fostul ministru al culturii (2011-2012), Uffe Elbaek, care a reuşit să obţină  4,8% din voturi, respectiv 9 mandate.

 Analiştii politici europeni au apreciat că la alegerile legislative s-a produs un adevărat cutremur electoral, atât în Dannemarca, cât şi la nivelul Europei
, întrucât, conform votului, partidul de extremă-dreapta, Partidul Poporului Danez, a devenit al doilea partid politic al ţării, cu un scor electoral de 21,1% din voturi,  plasându-se în urma Partidului Social-Democrat al premierului Helle Thorning-Schmidt. Partidul Poporului (DF), condus de Kristian Thulesen Dahl, va deţine cu 15 mandate mai mult decât în legislativul anterior. Rezultatele actuale confirmă faptul că scorul electoral obţinut la alegerile europene din 2014, când acest partid s-a plasat pe primul loc cu 26,6% din voturi, nu a fost o întâmplare. Baza electorală a Partidului Poporului (DF) s-a lărgit considerabil, atrăgând electoratul nou, mai tânăr, din clasa mijlocie. Partidul a obţinut cele mai mari scoruri în sudul Danemarcei şi în special în sudul Jutland, la frontiera cu Germania. Personalitatea liderului său, Kristian Thulesen Dahl, mai moderat decât liderul din trecut, Pia Kjærsgaard, a contribuit în mod decisiv la obţinerea acestui rezultat. Analiştii danezi observau înainte de alegeri că cele două teme principale, viitorul statului providenţă şi imigraţie s-au regăsit în programul extremei-drepte
. Strategia partidului de a include pe agenda electorală apărarea statului providenţă s-a dovedit a avea mare impact electoral, aşa cum au procedat mai multe partide populiste în Europa. Mulţi analişti au concluzionat că Partidul Poporului (DF) s-a prezentat ca un partid social-democrat preocupat de situaţia celor mai defavorizaţi
. Rezultatele alegerilor au demonstrat că imigraţia a reuşit să domine preocupările electoratului danez. Ca în multe state europene, mulţi danezi consideră că au fost primiţi prea mulţi solicitanţi de azil în Danemarca (peste 14 000 în 2014 faţă de 4 000 în 2011) şi au optat direct pentru partidul de extremă dreapta. 


Liderul Partidului Poporului a afirmat după alegeri că partidul său a reuşit în sfârşit să devină un adevărat partid popular în Danemarca, care trebuie luat în considerare în mod serios, având influenţă politică importantă, chiar dacă nu ar intra la guvernare. Sondajele de opinie arătau însă că 69% din susţinătorii acestui partid doreau intrarea la guvernare şi asumarea răspunderii guvernamentale. Participarea la guvernare alături de liberali pare însă dificilă, întrucât cele două partide au opinii diferite în ceea ce priveşte rolul statului providenţă şi creşterea cheltuielilor sociale pe care populiştii le doresc amplificate, în timp ce liberalii sunt adepţii stagnării cheltuielilor publice. Mai mult, liberalii sunt pro-europeni, iar Partidul poporului susţine ieşirea Regatului din UE, prin organizarea unui referendum. 


Partidul populist a devansat Partidul liberal (V) al fostului premier (2009-2011), Lars Lokke Rasmussen, care a obţinut doar 19,5% din voturi, cel mai slab scor electoral din ultimii 25 de ani, pierzând 13 mandate faţă de alegerile din 2011. 

Alianţa liberală (LA), condusă de Anders Samuelsen a obţinut 7,5% din voturi, deţinând 13 mandate (+ 4). Partidul Popular Conservator (KF), condus de Soren Pape Poulsen, a avut doar 3,4% din voturi şi 6 mandate (- 2 faţă de legislativul anterior). 

La aceste alegeri, partidele de centru-stânga, guvernamentale, în principal social-democraţii, conduşi de premierul  Helle Thorning-Schmidt, au fost sancţionate electoral. Premierul şi-a asumat responsabilitatea pentru deciziile luate în timpul guvernării. Bilanţul socio-economic bun al guvernării sale (creşterea PIB/ului cu 0,4% în primul trimestru al anului 2015, creşterea consumului familial cu 0,7%, rata şomajului de 4,8% în aprilie 2015, cel mai scăzut nivel din  mai 2009). Deşi în ultima parte a campaniei a accentuat că partidul său va consolida statul providenţă, sursă a menţinerii solidarităţii sociale, electoratul de stânga nu a uitat politica de rigoare bugetară de tip liberal aplicată de guvernul social-democrat, reducerile alocaţiilor de şomaj, vânzarea unei părţi importante a companiei de stat Dong Energy. Pierderea unei părţi importante a electoratului de stânga nu a putut fi compensată de câştigarea unei părţi a electoratului de centru, voturile obţinute fiind insuficiente pentru menţinerea lor la guvernare a social-democraţilor. Înfrângerea electorală a social-democraţilor danezi a confirmat pierderea, ca în alte state, a susţinerii electorale a partidelor social-democrate la nivel european. Analiştii politici au considerat că principala cauză a fost ruptura de clasele populare, partidele social-democrate occidentale pierzând o parte din clasa muncitoare şi salariaţii funcţionari.
Analiştii consideră că, pentru a reînnoi doctrina şi pentru mobiliza propriul electorat, social-democraţia ar trebui să abordeze deschis dilema integrării europene, pactul faustian care pune problema realizării unor politici social-democrate într-un context conservator. Preţul plătit de social-democraţii danezi este semnificativ pentru provocările actuale cu care se confruntă în general social-democraţia europeană. Noua social-democraţie a secolului XXI este rezultatul a două decenii de ajustări ideologice şi programatice care au inclus a treia cale, a dus la constituirea unei viziuni moderate, responsabile, de centru-stânga, susţinute de un electorat interclase, reprezentant al clasei mijlocii, a salariaţilor. Analiştii politici au remarcat faptul că problema este dacă aceste schimbări reprezintă o ruptură cu viziunile anterioare sau o reformare a acestora. Cazul danez repune în discuţie întrebarea dacă acest social-liberalism este o variantă a social-democraţiei sau este o formă mai atenuată a liberalismului
. Unii analişti consideră că social-democraţia nordică este la sfârşitul identităţii sale specifice.


Cota de popularitate a lui Thorning-Schmidt a avut de suferit în cea mai mare parte din mandatul de patru ani, în contextul în care politicile implementate de către coaliţia sa de centru-stânga au fost percepute ca fiind de dreapta, inclusiv tăierile de ajutoare sociale şi reducerea impozitelor pentru companii. Deşi a asigurat stabilitate şi creştere economică, reuşind să urce în sondaje în ultimele zile ale campaniei, Partidul social-democrat condus de Helle Thorning-Schmidt a fost înfrânt în alegeri. În mod neobişnuit pentru social-democraţi, Thorning-Schmidt a făcut campanie cu sloganul "Dacă vii în Danemarca ar trebui să munceşti". Guvernul ei a introdus permise de sejur temporar pentru refugiati, în efortul de a stopa un aflux de solicitanţi de azil. Imigraţia şi costurile tot mai mari ale cazării solicitanţilor de azil au fost principalele teme de campanie atât ale dreptei, cât şi ale stângii, alături de problemele economiei şi viitorului statului bunăstării. 

Liderul coaliţiei de dreapta câştigătoare în alegeri, Lars Lokke Rasmussen, a afirmat că, după alegeri, principala problemă va fi aceea de a găsi o majoritate care să susţină un program guvernamental echilibrat, diferit de cel anterior. 

În ultimele zile ale campaniei electorale, liberalii au pus accentul pe problemele legate de imigraţie, de limitarea aprobării cererilor de azil, ceea ce a contribuit la cucerirea unei părţi a alegătorilor indecişi. 

Lars Lokke Rasmussen a propus un plan în 8 puncte în care figurează obligativitatea de a avea un loc de muncă şi de a vorbi daneza, reducerea alocaţiilor sociale, retragerea cetăţeniei daneze celor suspecţi de terorism, etc. 


Lars Lokke Rasmussen, în vârstă de 51 ani, este originar din Vejle (sudul provinciei Jutland). Lars Lokke Rasmussen este absolvent al facultăţii de drept din Copenhaga şi a lucrat timp de 5 ani drept consultant politic la nivel local. A debutat în politică tot la nivel local devenind consilier municipal în Græsted-Gilleleje (nord-estul insulei Sjaelland) în anul 1986. Lars Lokke Rasmussen a devenit deputat în anul 1994, iar în anul 1998 a fost prefect al Frederiksborg. În anul 2001, a fost numit ministru de interne şi al sănătăţii în guvernul condus de Anders Fogh Rasmussen (V). A devenit ministru de finanţe 6 ani mai târziu, iar în anul 2009, l-a înlocuit în funcţia de premier pe Anders Fogh Rasmussen, care a fost numit secretar general NATO. La acel moment, Lars Lokke Rasmussen era cel mai tânăr premier al Danemarcei. La data de 15 septembrie 2011 a pierdut alegerile legislative dar a rămas liderul opoziţiei. 

Dacă Partidul Poporului ar intra la guvernare, ar fi al treilea guvern din state nordice în care extrema-dreaptă ar participa la guvernare.


Imediat după alegeri, Lars Løkke Rasmussen, a propus formarea viitorului guvern dar va trebui să facă importante concesii Partidului Popular pentru ca acesta să ofere sprijinul la guvernare. O serie de scandaluri cu privire la cheltuieli minore a subminat încrederea în fostul premier, al cărui partid a obţinut 19,5% din voturile exprimate, pierzând mai mult de unul din patru voturi. În discursul pe care l-a ţinut după anunţarea rezultatelor, Lars Løkke Rasmussen a recunoscut că Venstre a pierdut din susţinerea electorală, nu a avut nişte rezultate prea bune, dar că exista o majoritate de partide care crede că Danemarca trebuie să aibă un nou guvern. 
Liderul Partidului  Poporului Kristian Thulesen Dahl a declarat că partidului său nu îi este teamă să intre în Guvern, dacă această poziţie oferă cea mai mare influenţă politică.
, dar se îndoia că liberalii vor face concesiile necesare pentru reformarea unei potenţiale coaliţii de dreapta. Dezacordurile s-au manifestat în legătură cu finanţele publice şi cu politica pe plan european, acest partid susţinând proiectul de reformă UE al premierului britanic David Cameron
.   

Formarea guvernului de dreapta din Danemarca a reprezentat un moment politic important, două dintre cele patru ţări nordice având un astfel de guvern de centru-dreapta (Finlanda şi Norvegia). Această situaţie ar fi fost o premieră politică în Danemarca, după 1945 până în prezent. 

Primele negocieri ale liberalilor cu Partidul Poporului danez au eşuat. Pe data de 21 iunie 2015, Lars Løkke Rasmussen a concluzionat că, după ce a nu a reuşit să formeze un guvern majoritar, va solicita un nou mandat de negociere care ar permite formarea unui guvern minoritar. 


Pe data de 28 iunie 2015, noul guvern Lars Løkke Rasmussen a preluat mandatul cu un cabinet minoritar, format exclusiv din miniştri liberali ai partidului Venstre. 

Noul guvern din Danemarca are următoarea componenţă:

Prim-ministru - Lars Løkke Rasmussen

Ministrul Finanțelor - Claus Hjort Frederiksen

Ministrul de Externe - Kristian Jensen

Ministrul Culturii și Cultelor - Bertel Haarder

Ministrul Transporturilor și Construcțiilor-  Hans Christian Schmidt

Ministrul Mediului și Alimentației - Eva Kjer Hansen

Ministrul Afacerilor și Creșterii economice -  Troels Lund Poulsen

Ministrul Imigrației,  Integrării și Locuințelor - Inger Støjberg

Ministrul Protecţiei sociale și Internelor - Karen Ellemann

Ministrul Justiției - Søren Pind

Ministrul Energiei -  Lars Christian Lilleholt

Ministrul Educației copiilor și Egalităţii de gen - Ellen Trane Nørby

Ministrul Sănătăţii și Persoanelor vârstnice - Sophie Løhde

Ministrul pentru Politici fiscale - Karsten Lauritzen

Ministrul  Educație și Cercetării - Esben Lunde Larsen

Ministrul Apărării și Cooperării Nordice - Carl Holst

Ministrul Muncii - Jørn Neergaard Larsen, fostul director al Confederației angajatorilor 

� � HYPERLINK "http://www.jean-jaures.org/Evenements/Rencontres/Social-democratie-nordique-la-fin-d-une-exception" ��http://www.jean-jaures.org/Evenements/Rencontres/Social-democratie-nordique-la-fin-d-une-exception�





� AFP, 19 iunie 2015


� � HYPERLINK "http://www.reuters.com/" ��www.reuters.com/�

